L’IES Arabista Ribera compta amb el primer laboratori musical en un centre educatiu
Sin fecha

Carcaixent

L’IES Arabista Ribera de Carcaixent va estrenar el dilluns el laboratori de música “Musiclab cr 209”, un concepte nou d’aula musical per treballar de forma col·laborativa amb pedagogies innovadores. La iniciativa d’este laboratori ha partit del professor de Música del centre, Adolf Murillo, i s’ha pogut dur a terme amb recursos del centre procedents de projectes d’innovació o premis rebuts. Un d’estos és el projecte Erasmus plus, finançat per la Unió Europea, amb el qual el centre està desenvolupant el sistema Soundcool, basat en la creació de música de manera interdisciplinària amb aparells mòbils com ara telèfons, tauletes, ordinadors, etc.

Esta aula és l’única existent a l’Estat espanyol i ha comptat amb la col·laboració del dissenyador valencià Fernando Ortuño, qui ha transformat l’ambient impersonal d’una aula “en un lloc habitat i habitable, on aprendre siga un treball grupal i col·laboratiu”. S’ha optat per un disseny en què predomina el treball en equip perquè, en paraules del dissenyador, “l'aula tradicional desaparega i es transforme en un lloc on el coneixement passe de ser una representació unidireccional a ser una experiència en què totes les persones que l'habiten siguen partícips del que hi passa”.

Per a la inauguració del laboratori, l’IES Arabista Ribera va acollir representants de Portugal, Romania i Itàlia, junt amb membres de la Federació de Societats Musicals de la Comunitat Valenciana (FSMCV) i del CEIP 9 d’Octubre d’Alcàsser, que aprofitaren els seus mòbils per tal d’estrenar este innovador espai musical dotat amb les més avançades tecnologies. També hi va assistir la regidora d’Educació i Cultura, Lourdes Castelló, qui va agrair la implicació de tot el centre IES Arabista Ribera en este projecte i, en especial, del professor de Música, Adolf Murillo. “És molt important que l’educació pública de Carcaixent compte amb professionals tan implicats en les seues disciplines. L’IES Arabista Ribera, i per extensió Carcaixent, té molta sort de poder comptar amb un projecte d’estes característiques”.